EMLÉKEZTETŐ

Helyszín: Tótkomlós, Természet Háza, 2011. június 24. 14 óra

A megbeszélésen részt vettek:

Kormányhivatal MGSZH Csongrád megyei vadászati felügyelő Preszner Sándor

Kopáncsi Vadásztársaság. dr. Krajczár István elnök, Horcz Károly vadászmester,

Körös-Maros Nemzeti Park Igazgatósága: Parczen Balázs Igazgatóhelyettes, Czanka Gábor

Mezőhegyesi Ménesbirtok ZRT Papp Sándor vadászati ágazat vezetője

Petőfi Vadásztársaság Pitvaros: Szabó Mihály elnök, Nagy Tibor vadászmester, Szuda Zoltán titkár

Száraz-érmenti Vadásztársaság: Karkus György elnök, Czvalinga András vadászmester,

Szuda Zoltán köszöntötte a jelenlévőket, röviden ismertette a megbeszélés célját, majd bemutatta Preszner Sándort és átadta a szót.

Preszner Sándor rövid előadásban bemutatta a vaddisznó vonatkozásában az elmúlt 5 év terítékeredményeit Békés és Csongrád megyében. Felhívta a figyelmet a legproblémásabb vadkár jelenségekre, és vadkárt okozó fajokra, külön kitért a vadkár, vadászati kár bejelentésére, kezelésére. Kiemelte a védett fajok által okozott kár kezelésének mechanizmusát. Javaslatot tett, hogy a vaddisznó hatékony vadászata érdekében a szomszédos területek kezelői kössenek egyedi megállapodást a lesek tilalmazott 300 m-es határsávban történő felállításáról.

Szabó Mihály elnök kérte a jelen lévőket ötleteikkel, javaslataikkal és együttműködési szándékkal segítsék a helyzet közös megoldását, hiszen lassan a területek apróvadas jellege elvész, olyan mértékben elszaporodnak a ragadozó fajok, és a vaddisznó megjelenése tovább ront a helyzeten. A ragadozó fajok állományszabályozása térségi összefogást kíván meg, szigetszerű beavatkozás nem lehet eredményes.

Megállapították a jelen lévők, hogy borz és vaddisznó vonatkozásában állományrobbanásnak vagyunk tanúi. Ennek kezelése érdekében hatékony módon kell együttműködni és fokozni kell a vadászati nyomást.

Parczen Balázs ismertette az igazgatóság álláspontját a vadászatot illetően, miszerint céljuk minimális vadászattal vadkamraként, rezervátumként kezelni a területet. Hangsúlyozta, hogy vaddisznó és róka vonatkozásában készek hatékonyan együttműködni a szomszédos vadászterületekkel az állományszabályozás terén.

Papp Sándor elmondta milyen erőfeszítéseket tettek a vaddisznó állomány csökkentése érdekében Mezőhegyesen. Az intenzív vadászat során terítékre került 3 koca, két kan, 3 süldő. A folyamatos vadászat következtében a területről eltűnt kb. 10-12 vegyes korcsoportú egyed. Ezek egy ideig Tótkomlóson voltak megfigyelhetők. A Ménesbirtok Zrt célja a vaddisznómentesség elérése.

A Petőfi Vadásztársaság képviselői kérték, hogy a dolmányos varjú, a róka és a borz, valamint a vaddisznó vonatkozásában tegye lehetővé a NPI a hatékony vadászat lehetőségét mind saját, mind a védett területek vonatkozásában: csapdázást, mobil lesek hosszabb időszakra szóló felállítását tartják indokoltnak.

Megállapodás született egymás kölcsönös tájékoztatásáról: miszerint amennyiben a térségben észleljük a vaddisznót, úgy haladéktalanul tájékoztatjuk egymást a vadászat megszervezése érdekében. Amennyiben védett területen megjelenik a vaddisznó, úgy a KMNPI munkatársait haladéktalanul értesíteni kell.

Megállapodás született a KMNPI és a Petőfi VT Pitvaros között, hogy a közös határ vonatkozásában a NPI eltekint a 300 m-es tilalmi zóna fenntartásáról, tehát ezen a szakaszon magasles elhelyezhető a hatékony vadászat érdekében. A Petőfi VT Pitvaros a Zöldhatóságnál kezdeményezni fogja mobil les elhelyezésének engedélyezését védett területen.

Papp Sándor ígéretet tett, hogy egyeztetnek a 300 m-es határsávban történő les felállításának lehetőségéről a ménesbirtok ZRT vezetőségével.

Készítette Szuda Zoltán

Petőfi Vadásztársaság Pitvaros titkára